Q=12	C=6	SS=0	LS=0	PS=0	DC=6	LC=0	SD=0	BS=0	G0=10	G1=9	G2=4	DLID=kaa_Latn	BODY=2019 jylǵy 7 jeltoqsan 16:09\nALMATY. QazAqparat - Bokstan konfederatsııa kýbogynda fınalǵa ekinshi joldamany Nur-Sultan qalasynyń bylǵary qolǵap sheberleri jeńip aldy, dep habarlaıdy QazAqparat tilshisi.\nEsterińizge sala ketelik, Almaty qalasyndaǵy «Balýan sholaq» sport saraıynda búgin jartylaı fınal oıyndary ótkizildi. Alǵashqy jupta Túrkistan oblysynyń sportshylary qaraǵandylyq áriptesterin 5:3 esebimen tize búktirdi.\nEkinshi jupta Nur-Sultan qalasy men Mańǵystaý oblysynyń bylǵary qolǵap sheberleri sharshy alańǵa shyqty. Aldymen 52 kelide elordalyq boksshy mańǵystaýlyq Qýanysh Dúısenbaıdy, odan keıin 57 kelide elordalyq Іlııas Súleımenov Nurbol Qaljanovty jeńdi. Al 63 kelide mańǵystaýlyq Sanatálı Tóltaev Nur-Sultan qalasynyń boksshysy Samat Begimbaevtyń osal tusyn tapty. Sondaı-aq, 69 kelide baq synasqan elordalyq Qanaǵat Maralov pen mańǵystaýlyq Máýlen Óskenbek jekpe-jeginde alǵashqysynyń mereıi ústem boldy. Odan keıingi 75 kelide mańǵystaýlyq Aqjol Ábdihan elordalyq Tımýr Nurseıitovti, 81 kelide mańǵystaýlyq Bekzat Nurdáýletov elordalyq Nurbek Oralbaıdy tize búktirdi.\nAl 91 kelide elordalyq Aıbek Oralbaı mańǵystaýlyq Maǵjan Bazarbaıdan, 91 keliden joǵary salmaqta elordalyq Nurbolat Sermahanov mańǵystaýlyq Aıboldy Dáýrenulynan basym tústi. Osylaısha Nur-Sultan qalasynyń boksshylary mańǵystaýlyq áriptesterin 5:3 esebimen tize búktirdi. Endi olar 8 jeltoqsanda fınalda Túrkistan oblysynyń quramasymen sheberlik baıqasady.\nBokstan Konfederatsııa kýbogy 2010 jyldan beri turaqty túrde ótkizilip keledi. Budan buryn Mańǵystaý oblysy úsh márte jeńimpaz (2012, 2016, 2018) atansa, Nur-Sultan qalasy eki (2010, 2013), Túrkistan oblysy eki (2015, 2017), Qaraǵandy oblysy bir (2011) márte bıik tuǵyrdan kórindi.\nBokstan Konfederatsııa kýbogynyń toptyq kezeńiniń jerebesi bıylǵy jyldyń qyrkúıek aıynda tartylǵan bolatyn.\nBasty sózder: Almaty, Sport, Boks,